khistorydata/jeongjo-sjw-relations huggingface dataset:
정조 10년
朴祐源。以刑曹言啓曰。因內需司草記。作挐閭里。毆打人物之宮奴貴得光麗龍大聖哲。熟手介福云得等六名。移送刑曹。區別處決事。命下矣。依傳敎。罪人奴貴得等六名。各別嚴刑。反覆究問。則貴得首先起鬧。毆打人物。果至於私用着庫。光麗初旣同力於毆打之時。末又參涉於着庫之際。而渠輩罪狀。各自遲晩。取考律文。則大典通編囚禁條。有曰。諸宮家私着庫拘留者論罪。大明律制書有違條。有曰。凡奉制書。有所施行。而違者杖一百。名例云。倚勢虐害良民者。加常人罪一等。依此律。杖一百。罪加一等。奴貴得黃海道安岳郡。奴光麗洪忠道大興郡。竝徒一年定配所。各決杖六十後。卽爲押送。龍大聖哲。俱以蒙騃。不過使喚。介福云得。旣非宮奴。且是隨從。則一次刑訊。亦足懲礪。竝參酌放送之意。敢啓。傳曰。知道。
정조 10년
刑曹啓目。衛外擊錚人趙大成所供如此。上裁。何如。判付啓。議處爲良如敎。
정조 10년
司諫姜。應敎李敬一。副應敎趙弘鎭。掌令朴長卨。獻納申禹相。校理趙濟魯金啓洛。副校理李太亨曺允大。副修撰吳泰賢成種仁啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。措辭竝見上答三司曰。不允。
정조 10년
司諫姜。掌令朴長卨。獻納申禹相啓曰。請養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。請亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。措辭竝見上答兩司曰。不允。
정조 10년
掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。請金斗默抄選之望。亟施刊改之典。措辭竝見上答府曰。不允。李魯春事。何足更煩。當別樣處分矣。
정조 10년
司諫姜。獻納申禹相啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。措辭竝見上答院曰。不允。李魯春事。何足更煩。當別樣處分矣。
정조 10년
丙午正月初十日辰時。上御春塘臺。軍士房承旨入侍時。右副承旨李祖承。假注書金洛淳。記事官李崑秀尹行任。以次進伏訖。上曰。都承旨兼春秋及兵判御將入侍。行都承旨李文源。兼春秋金鳳顯。兵曹判書徐有隣。御營大將李柱國等進伏。命書傳敎曰。同副承旨許遞。前望單子入之。待下批牌招察任。上曰。左承旨入侍。出榻敎命書傳敎曰。人日製居首生員李毅采。直赴會試。之次進士尹涵給一分。之次生員黃仁燾李基慶李運行。自政院考例捧傳旨。上曰。承旨前望單子入之。待下批牌招察任。出榻敎命書榻敎曰。左副承旨入侍。命書傳敎曰。明日朝參。更待下敎爲之事。分付。上曰。當該御營廳軍色從事官汰去。令該府拿問處之。出榻敎上曰。宣傳官李尙謙汰去。其代。令該曹口傳差出。出榻敎上曰。宣傳官李彦敬。他司相換。李元謙汰去。與未差之代。口傳差出。出榻敎命書傳敎曰。何時點下。尙不待令。近來宣傳官所爲皆若此。況屢次申飭之下。亦無動靜。所爲節節無狀。不可汰去而止。當該宣傳官李元謙。令該曹決棍五度。行首宣傳官汰去。上曰。宣傳官未差之代。令該曹口傳差出。出榻敎命書傳敎曰。兩司長官前望單子入之。待下批牌招。先進去後謝恩。有隣曰。日前宣傳官具綜。以受侮於僚員。呈狀乞遞。繼以有李光益之辭狀。始知綜與光益。因番次事。有所爭詰。光益於綜。先有不擇之言。則誠妄錯。而不可以任其引義。故嚴飭分付。仍爲退却矣。又接本廳所報。則兩人皆書不字而出去云。莫重歲初動駕親臨試射。侍衛不可不備。報狀則勿施。使之連爲進參。而以爭端則旣損廳風。以處義則有關後弊。揆以事體。有難仍置。宣傳官具綜李光益。一竝汰去。其罪狀。令該府拿問處之。何如。上曰。依爲之。毋論事實之如此如彼。先發口者李光益也。首作俑者李光益也。渠旣年淺。且以將臣子弟。登科未濟數歲。其處事之不畏愼如此。究厥罪狀。固已萬萬痛駭。況李光益之於具綜。以年則過紀也。以職則隔等也。然而肆發口氣。無難較挈。此莫非前禁將。不善敎姪。任其縱恣也。旣聞之後。豈可尋常處之。前禁將李敬懋。爲先施以不敍之典。可也。出擧條柱國曰。適因言端。敢此仰達矣。宣傳官之書不字。完決去就然後。不字始爲書之。而近來則書不字之人。該廳一會勸入。畢竟無事。故少不如意。則無難書之。誠極無嚴。此後則輕書不字之弊。一切嚴防。何如。上曰。卿之所奏。政合予意。以此出擧條後。勿以此事登聞。如是申飭之後。又復違越。則廳首與犯者同罪。一依俄者受敎。遵行之意。卿更爲嚴飭該廳。可也。出擧條柱國曰。本局千別將。只是四員。而其中二員。或兼帶行首宣傳官。或兼帶別軍職。每當動駕之時。領軍勢難分徘。以局別將把摠代察。事甚苟艱。故敢此仰達矣。上曰。竝改差。可也。出擧條命書傳敎曰。今丙午春等。內乘別軍職宣傳官內試射時。宣傳官成道鍾。三廳都居首。依例加資。南行宣傳官趙華錫。柳葉箭一巡三中。直赴殿試。仍命退。諸臣以次退出。
정조 10년
丙午正月初十日酉時。上御重熙堂。右承旨入侍時。右承旨徐鼎修。假注書朴蓍壽。記事官李崑秀尹行任。以次進伏訖。上命右副承旨入侍。李祖承承命進伏。又命廳注書入侍。假注書李敬五。承命進伏。上曰。金虎丹鳳兩門仍留。推案去來催促入之。新除授宣傳官李堯憲。肅謝催促。宣傳官李元謙改差傳敎還入。賤臣承命出傳。奉傳敎入。宣傳官持推案入。上命推案往來。連爲催促。以朴廣源囚單子。命書傳敎曰。保放。仍命退。承史以次退出。
정조 10년
行都承旨李文源坐。行左承旨朴祐源坐。右承旨徐鼎修坐直。左副承旨柳誼坐直。右副承旨李祖承坐。同副承旨洪仁浩推鞫進。注書金孝建病一員未差。假注書李敬五仕直李德鉉仕。事變假注書未差。
정조 10년
傳于李文源曰。右承旨入侍。
정조 10년
以左副承旨柳誼牌不進罷職傳旨。傳于李文源曰。只推。
정조 10년
李文源啓曰。左副承旨柳誼。旣有只推之命。卽爲牌招察任。何如。傳曰。允。
정조 10년
朴蓍壽改差。代以李德鉉爲假注書。
정조 10년
以持平沈晉賢牌不進罷職傳旨。傳于李文源曰。只推。
정조 10년
兵曹口傳政事。副司果沈晉賢。
정조 10년
兵曹口傳政事。以柳文植梁埉爲宣傳官。
정조 10년
以京畿監司狀啓。廣州府尹李義寬。身死事。傳于柳誼曰。保障重地。不可一日曠務。府尹身死之代。卽令廟堂。今日擬薦。待下批。從速辭朝。
정조 10년
備邊司薦望。以柳焵爲廣州府尹。
정조 10년
吏曹口傳政事。以吳戴光爲寶城郡守。
정조 10년
李祖承。以弘文館言啓曰。本館上番校理趙濟魯。以問事郞廳。今日本府推鞫時。晝仕出去之意。敢啓。傳曰。知道。
정조 10년
李祖承。以兵曹言啓曰。依下敎。前宣傳官李元謙決棍五度之意。敢啓。傳曰。知道。
정조 10년
李祖承。以兵曹言啓曰。今正月十一日。武臣賓廳武經講書日次。而推鞫相値。不得爲之之意。敢啓。傳曰。知道。
정조 10년
李祖承。以義禁府言啓曰。時囚罪人朴廣源保放事。命下矣。朴廣源保放之意。敢啓。傳曰。知道。
정조 10년
柳誼。以義禁府言啓曰。具綜李光益等。待傳旨啓下。依他囚例一體保放事。草記蒙允矣。傳旨今方啓下。具綜李光益等。保放之意。敢啓。傳曰。知道。
정조 10년
李祖承。以義禁府言啓曰。具綜李光益李得泌徐有年等。依他囚例保放事。命下矣。時囚罪人李得泌徐有年。卽爲保放。而具綜李光益等。傳旨未下。不得拿囚。待傳旨啓下。一體保放之意。敢啓。傳曰。知道。
정조 10년
司諫姜。應敎李敬一。副應敎趙弘鎭。掌令朴長卨。獻納申禹相。校理金啓洛趙濟魯。副校理李太亨曺允大。修撰吳泰賢。副修撰成種仁啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。措辭竝見上答三司曰。不允。
정조 10년
司諫姜。掌令朴長卨。獻納申禹相啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女。待女用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。措辭竝見上答兩司曰。不允。
정조 10년
掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。請金斗默抄選之望。亟施刊改之典。措辭竝見上新際授執義尹㬦。時在京畿南陽地。掌令李鼎運。時在龍仁地。持平李尙度。時在楊州地。請竝斯速乘馹上來事下諭。答府曰。不允。李魯春事。何足更煩。當別樣處分矣。下諭事依啓。
정조 10년
獻納申禹相啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚亟令王府。嚴鞫得情。請李光殷設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。措辭竝見上答院曰。不允。李魯春事。何足更煩。當別樣處分矣。
정조 10년
丙午正月十一日辰時。上御重熙堂。右承旨入侍時。右承旨徐鼎修。假注書朴蓍壽。記事官李崑秀尹行任。提調徐有隣。以次進伏訖。上命書榻敎曰。問郞沈晉賢。本職許遞。令該曹口傳付軍職。以問郞進去。有隣曰。適仍言端。有所仰稟者。前宣傳官尹頤東。當初因特敎。除取才付職矣。今於作散之後。將付禁旅。則未經取才。欲觀取才。則已爲除職。進退無當。區處甚難。依額外例。許付禁軍。恐合事宜。前宣傳官白東遠。除拜南行。旋卽登科。以其未受司果祿。不得出六。年前李商采事政類此。放榜日因特敎。依科前司果例出六。東遠亦宜一視之澤。而兩人事。俱非常有。臣曹不敢擅便。玆以仰達矣。上曰。依爲之。出擧條仍命退。諸臣以次退出。
정조 10년
丙午正月十一日巳時。上御重熙堂。右承旨入侍時。右承旨徐鼎修。假注書李敬五。記事官李崑秀尹行任。以次進伏訖。上曰。右副承旨入侍。出榻敎又命廳注書入侍。右副承旨李祖承。假注書朴蓍壽。承命進伏。上曰。兵判入侍。賤臣承命出。與兵曹判書徐有隣。偕入進伏。上命書傳敎曰。向政內遷。已慮其儱侗。難於久任。今日復職後。因推案去來。使之當日謝恩矣。聞該廳言。內遷翌日。忽又下去本邑云。寧有如許擧措。宣傳官梁埉爲先汰去。令該府拿問嚴處。渠所下去之意。決知非出於爲民。卽令道伯。嚴査狀聞。俾年少武弁肥己不法者。知所懲畏。査啓萬一草草。道伯亦難免重勘。一體嚴飭。又命書傳敎曰。東作將始。此時守令曠官可悶。題目終難放過。若待捧供。必致許久遲滯。寶城郡守李商五改差。令該曹口傳擇差。仍令不多日內辭朝。命入推案。宣傳官承命持入。上命書議啓批旨。仍命推案去來。連爲催促。有隣曰。適因言端。有所仰稟者。前宣傳官尹頤東。當初因特敎。除取才付職矣。今於作散之後。將付禁旅。則未經取才。欲觀取才。則已爲除職。進退無當。區處甚難。依額外例。許付禁軍。恐合事宜。前宣傳官白東遠。除拜南行。旋卽登科。以其未受司果祿。不得出六。年前李商采事政類此。放榜日因特敎。依科前司果例出六。東遠亦宜蒙一視之澤。而兩人事。俱非常有。臣曹不敢擅便。玆以仰達矣。上曰。依爲之。仍命退。諸臣以次退出。
정조 10년
行都承旨李文源坐。行左承旨朴祐源坐直。右承旨未差。左副承旨柳誼坐直。右副承旨李祖承坐。同副承旨洪仁浩推鞫進去。注書金孝建仕一員未差。假注書李敬五仕直。事變假注書未差。
정조 10년
柳誼啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
柳誼啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于柳誼曰。右承旨入侍。
정조 10년
柳誼啓曰。假注書李敬五。仍察廳任。何如。傳曰。允。
정조 10년
兵曹口傳政事。以宋載瑞爲宣傳官。
정조 10년
傳于柳誼曰。右承旨許遞。前望單子入之。
정조 10년
柳誼。以義禁府言啓曰。罪人魯於仁老味。依判付出付。刑曹郞廳。仍令守直之意。敢啓。傳曰。知道。
정조 10년
司諫姜。掌令朴長卨。獻納申禹相啓曰。臣等俱以無似。忝叨言地。懲討義重。他不暇顧。黽勉趨承。以煥程煥九李魯春事。相率詣臺。重發兩啓。冀寢成命。期於嚴鞫。此蓋國人之同憤。王法之難容。而及承李魯春事批旨。有別樣處分之敎。而臣等只知執法之爲重。未及臺例之詳考。果有昨日連啓之擧。今又詣臺。伏承史官傳宣之敎。誨責備至。至有府院下吏囚禁之命。此莫非臣等生疎愚迷之致。以此情踪。其何敢一刻晏然於臺次乎。請命遞斥臣等之職。答曰。下吏囚禁。卽政院之事也。爾等處義。似在於承宣問備。而避辭中漏却實際語。拖到沒緊。事殊未知妥當。勿辭。左副承旨柳誼啓曰。司諫姜。掌令朴長卨。獻納申禹相。再啓煩讀。退待勿論矣。傳曰。知道。
정조 10년
右尹金載順疏曰。伏以。天佑吾東。寶籙益鞏。惟我王世子邸下冊禮爰擧。胄筵繼開。億萬年無疆之休。實基於此。臣民慶忭。久而彌切。仍伏念臣。負罪如山。而受恩如天。一縷殘喘。保有今日者。是誰之賜也。臣罪當死。倖逭金木之誅。聖德好生。簿施流竄之典。每念上辜國恩。下貽母慼夙宵搥心。淚血欲枯。誠恐一朝溘然。齎痛入地。永爲聖世之罪人。何幸邦慶無疆。霈澤旁流。如臣死罪。亦蒙特宥。宣布恩音。又在母病報急之日。遂使積年睽離之情私。得以及見於死生之際。其爲感結罔極。奚但臣之餘生隕首。臣母瞑目。亦當結草於九泉之下矣。嗚呼。臣罪。臣自知之。凶賊鴟張。國勢危綴。臣時帶言職。進未能碎首沬血。退未能食肉寢皮。此固臣之罪也。誅討國賊。不容緩聲。自是秉彝之同得。臣雖至愚。粗具人性。豈不知此箇義理。而昏迷顚錯。遽陷大僇。孽由自作。理無可逭。惟我聖上。臨之如父母。照之如日月。始也拯拔於坎窞之中。終焉憐察於人鬼之關。環宥未幾。牒敍繼降。前後所蒙。俱出特旨。枯骸復肉。陰谷回暖。未足以喩此。再造之恩。臣雖卽地滅死。萬萬無恨。至若簪履之猥煩存錄。是豈臣夢寐所敢依俙念到者。而忽於自鄕入城之日。伏奉京兆特授之命。中夜恩召。有隕自天。臣手擎華誥。惝恍震越。自不覺血涕之被面也。以臣滓累。豈敢有抗顔進身之望。而冒萬死隨牌祗肅者。誠以曠絶之隆渥。叩謝爲急。區區惶愧之私義。有不暇自恤也。脩門重入。父母孔邇。而蹤迹唐突。情事窮蹙。跼高蹐厚。無面可施。仰惟大化普洽。不忍一物之終棄。必欲陶鎔湔拂復寘人類。而臣之不忠無狀。死不足贖。今何敢憑恃寵靈。玷辱朝班。以益其縱恣無忌憚之誅哉。退伏累日。靜竢公議。干冒威尊。自知兢惶而虛縻寵銜。爲罪滋大。玆不得不瀝血爲章。仰首鳴號。伏乞聖慈。俯垂哀憐。亟賜收還新命。仍令重勘臣罪。以爲孤恩負國者之戒。不勝大願。臣無任云云。答曰。省疏具悉。卿其勿辭行公。
정조 10년
應敎李敬一。副修撰吳泰賢等箚曰。伏以。司諫姜。掌令朴長卨。獻納申禹相。以臣等俱以無似。忝叨言地。懲討義重。他不暇顧。黽勉趨承。以煥程煥九李魯春事。相率詣臺。重發兩啓。冀寢成命。期於嚴鞫。此蓋國人之同憤。王法之難容。而及承李魯春事。批旨有別樣處分之敎。而臣等只知執法之爲重。未及臺例之詳考。果有昨日連啓之擧。今又詣臺。伏承史官傳宣之敎。誨責備至。至有府院下吏囚禁之命。此莫非臣等生疎愚迷之致。以此情踪。其何敢一刻晏然於臺次乎。竝引嫌而退。旣發之啓。有難中輟。承宣問備。雖當爲嫌。避辭漏却。祗緣生疎。不可以此輕遞言官。請司諫姜。掌令朴長卨。獻納申禹相。竝命出仕。取進止。答曰。省箚具悉。處置事依施。
정조 10년
丙午正月十二日辰時。上御重熙堂。右承旨入侍時。右承旨徐鼎修。假注書李德鉉。記注官金健修。記事官尹行任。以次進伏訖。上曰。兵判入侍。德鉉承命出。與兵曹判書徐有隣。偕入進伏。上曰。李魯春啓辭。旣以別樣處分爲批。則今日臺諫。不出處分間姑停。又此聯啓。其委折問入。可也。德鉉承命出問。還奏曰。以生疎所致。未諳前例而爲之云矣。上命書傳敎曰。臺啓有此做錯。而承旨循例捧入。當該承旨從重推考。命右副承旨與判義禁一知事入侍。右副承旨李祖承。注書金孝建。判義禁趙㻐。知義禁鄭民始。承命進伏。鼎修德鉉退出。上曰。金吾堂上進前。㻐等進前。上曰。尙不得端緖乎。㻐等曰。一向抵賴。誠極憤惋矣。上曰。推鞫姑勿停罷。卿等各出意見。及覆究問。期於得情。可也。命書獻納姜等避嫌批答。命金吾堂上先退。命左承旨上番翰林入侍。行左承旨朴祐源。假注書李敬五。待敎李崑秀。承命進伏。祖承孝建退出。上命推案催促入之。宣傳官持推案入。上曰。推案去來申飭。使之斯速往來。祐源曰。誠門標信。各有定規。間門則用開門標信。四大門則用宣傳標信。而今日惠化門開門時。不待宣傳標信。以開門標信。徑先開鑰。事係紀律。大關後弊。常時不飭之失。在所難免。騎曹判堂。推考警責。該門部將。令攸司從重科治。何如。上曰。依爲之。出擧條仍命退。承史以次退出。
정조 10년
行都承旨李文源坐。行左承旨朴祐源坐。右承旨未差。左副承旨柳誼坐直。右副承旨李祖承坐直。同副承旨洪仁浩坐。注書金孝建仕一員未差。假注書李敬五仕直。事變假注書李宗烈仕。
정조 10년
李祖承啓曰。明日常參經筵。取稟。傳曰。只晝講。
정조 10년
李德鉉陞付。代以李宗烈爲事變假注書。
정조 10년
兵曹口傳政事。副司直徐鼎修。
정조 10년
以守門將番單子。傳于柳誼曰。宣薦參上人之未入仕懸頉。前所未見。沈鐮改差。今日政差出。
정조 10년
柳誼。以吏批言啓曰。侍從臣父年七十人。每於歲首。抄啓加資事。載在法典。而新有應推恩人。雖非歲首。亦爲抄啓加資事。曾有定式矣。侍從臣父年七十人。別單書入之意。敢啓。傳曰。知道。
정조 10년
以吏曹侍從臣父年七十人別單。傳于李祖承曰。加資。今日政下批。
정조 10년
有政。吏批。判書金魯鎭進。參判參議未差。行都承旨李文源進。以金宇鎭爲吏曹參議。閔師宣爲持平。姜彝正爲司諫。李性吾爲掌令。李師濂爲獻納。再政。李秉模爲大司成。前兵使李聖師年七十六。折衝今加嘉善。侍從臣前持平李泰賢父。加資事承傳。
정조 10년
兵批。判書徐有隣進。參判李聖圭。參議趙鼎鎭病。參知洪明浩。右副承旨柳誼進。以李命植爲知事。柳鎭恒爲副摠管。南樀爲訓鍊主簿。具載敬爲武兼。吳文常爲守門將。金瑞輯爲魚面萬戶。護軍李殷模。副司直李崇祜金頤柱趙時偉尹勉升鄭東浚李家煥李載徽。副司果白東遠。僉知單崔鎭衡。前宣傳官成道鍾。今加折衝。加資事承傳。
정조 10년
經筵前望單子入之。知經筵李命植。同經筵金尙集落點。
정조 10년
兩司前望單子入之。大司憲趙時俊。大司諫尹蓍東。執義李敬一。司諫趙衍德。掌令韓晩裕柳孟養。獻納趙濟魯。持平金啓洛金載翼。正言洪義浩落點。
정조 10년
玉堂前望單子入之。副提學沈豐之。應敎鄭萬始。校理李鼎運成德雨。修撰尹序東李翼晉落點。
정조 10년
李祖承。以弘文館言啓曰。明日晝講。以中庸爲之事。命下矣。本館只有五件。懸吐亦多訛誤。以此進講。極爲惶悚。何以爲之。敢啓。傳曰。進講件。以內閣所在抄啓課講時進講件。姑爲取用。畢講後。自本館微稟請出。卽爲還送。其餘本館所在五件。用於晝講時。經筵特進參贊上下番件。史官三件。取用於校書館。待畢講卽爲還送。朝講時不足件。臨時取用於春坊。召對冊子。尙未決定。依例問議于領經筵草記。可也。
정조 10년
柳誼。以都摠府言啓曰。今日入直內三廳武兼禁軍及軍兵等。當爲中日習射而停。朝市相値。不得爲之之意。敢啓。傳曰。知道。
정조 10년
李文源。以吏曹言啓曰。今此景慕宮望祭獻官前大司成趙時偉。時無職名。令該曹口傳付軍職。何如。傳曰。允。
정조 10년
李文源。以禮曹言啓曰。皇壇壇上及祭器等物。每年孟春。戶禮堂上奉審事。定式矣。今正月二十日。臣曹與戶曹堂上奉審後。稟處。何如。傳曰。允。
정조 10년
柳誼。以義禁府言啓曰。前宣傳官梁埉。拿問嚴處事。傳旨啓下矣。梁埉前任咸從府使。下去本府。時未上來云。依例發遣府羅將。拿來。何如。傳曰。保放。
정조 10년
柳誼。以義禁府言啓曰。議啓判付內。該萬戶拿問處之事。命下矣。魚面萬戶辛在復。時在任所云。依例發遣府羅將。交代後拿來。何如。傳曰。待待命拿囚。
정조 10년
傳于李文源曰。左承旨入侍。
정조 10년
丙午正月十三日辰時。上御重熙堂。左承旨入侍時。行左承旨朴祐源。記事官金孝建李崑秀尹行任。以次進伏訖。上曰。兵判入侍。孝建承命出。與兵曹判書徐有隣。偕入進伏。上曰。推案催促入之。宣傳官持推案入。上曰。右副承旨檢校直閣入侍。右副承旨李祖承。假注書李敬五。檢校直閣鄭東浚徐龍輔。承命進伏。祐源孝建退出。上曰。推案入之。命書議啓批旨。又命書傳敎曰。推鞫姑罷。待下敎擧行。又命書傳敎曰。兩司長官。旣命先進去後謝恩。推鞫今已姑罷。無端不肅。徑先退去。事體所在。誠極未安。當該臺臣遞差。又命書傳敎曰。政官牌招開政。又命書傳敎曰。在外及未肅拜玉堂竝許遞。與未差之代。今日政差出。朝參在近。在外及未肅拜臺諫許遞。以在京無故人。竝令今日政差出。又命書傳敎曰。明日晝講爲之。經筵。取稟。自明日入之。經筵中。時帶禁堂人許遞。今日政差出。又命書傳敎曰。政官聞已出去。前望單子入之。賤臣承命出。持經筵三司前望入。仍命退。諸臣以次退出。
정조 10년
行都承旨李文源坐。行左承旨朴祐源坐直。右承旨未差。左副承旨柳誼坐直。右副承旨李祖承坐。同副承旨金翊休坐。注書金孝建仕一員未差。假注書李敬五仕直。事變假注書李宗烈仕。
정조 10년
李祖承啓曰。明日常參經筵。取稟。傳曰。常參爲之。
정조 10년
傳于李文源曰。右副承旨。馳詣宗廟景慕宮。奉審摘奸以來。
정조 10년
柳誼啓曰。合辭方張之時。兩司無詣臺之員。事甚未安。未署經外。未肅拜呈告人員。竝卽牌招。何如。傳曰。允。
정조 10년
以咸鏡監司歲饌題給事啓本。傳于李文源曰。明川同知金汝俊。今年洽滿百歲。依他道例。加給歲饌。以示朝家尊年之意事。回諭。
정조 10년
以黃海監司歲饌題給啓本。傳于李祖承曰。海州前同知金就星。年滿百歲。歲饌加給事。回諭。
정조 10년
承旨前望單子入之。金翊休落點。
정조 10년
朴祐源啓曰。明日常參。九卿當爲進參。而左參贊尹東暹。刑曹判書李在簡病不進。待開門竝卽牌招。何如。傳曰。允。
정조 10년
傳于柳誼曰。司諫趙衍德。聞有實故云。許遞。政官牌招開政。待下批與未肅拜諸臺牌招。守令未署經者。至於十餘人之多云。使之今日署經。明日辭朝。
정조 10년
李祖承。以司諫院言啓曰。新除授正言尹羽烈。除拜後尙未署經。同臺署經備三員爲之者。自是古例。而司諫趙衍德牌不進。正言洪義浩未肅拜。只有行大司諫尹蓍東。獻納趙濟魯。在前如此之時。乃有二員開坐啓請署經之規。今亦依此例。開坐署經之意。敢啓。傳曰。知道。
정조 10년
李文源啓曰。吏曹判書金魯鎭。參議金宇鎭牌不進。推考傳旨及罷職傳旨。今方捧入。而開政命下之後。如是違牌。事甚未安。判書更卽牌招。何如。傳曰。允。
정조 10년
柳誼啓曰。左承旨朴祐源。今方入侍。臣吏兵批兼進之意。敢啓。傳曰。知道。
정조 10년
有政。吏批。判書金魯鎭進。參判未差。參議金宇鎭牌不進。左副承旨柳誼進。以李思祚爲司諫。鄭昌聖爲右參贊。李亨逵爲禮書參判。安廷鉉爲司僕正。李在協爲掌苑提調。成玉爲渭原郡守。
정조 10년
兵批。判書徐有隣。參判李聖圭。參議趙鼎鎭病。參知洪明浩入直進。左副承旨柳誼進。副護軍尹㬦姜彝正李性吾。副司直金光默洪仁浩李師濂李尙度閔師宣鄭致淳。
정조 10년
傳于朴祐源曰。右副承旨入侍。
정조 10년
傳于李祖承曰。以上元前後各一日弛禁近成規例。自今夜至十六日夜。弛夜禁事。巡邏營門左右捕廳從事官及左右巡廳監軍發牌聽。傳敎。
정조 10년
柳誼啓曰。因兵曹啓目。洪忠道以忠淸道復號。西原縣監。還陞淸州牧使。忠淸監司兵使水使淸州牧使淸州營將所佩兵符。令本院改造下送事。允下矣。兵符旣已新造。監司兵使水使淸州牧使淸州營將所佩兵符右一隻。淸州牧使淸州營將各左二隻。監營及兵營分上事。定禁軍下送。舊兵符收聚上送。以爲燒火事。忠淸監司處。下諭。何如。傳曰。允。
정조 10년
李敬五改差。代以金洛淳爲假注書。
정조 10년
傳于金翊休曰。坐直承旨入侍。
정조 10년
柳誼。以弘文館言啓曰。新除授修撰尹序東李翼晉竝卽牌招察任。何如。傳曰。允。
정조 10년
李祖承。以弘文館言啓曰。召對繼講冊子。問議于領經筵事。命下矣。下番副修撰吳泰賢。以問議事。命日晝仕出去之意。敢啓。傳曰。知道。
정조 10년
柳誼。以弘文館言啓曰。召對繼講冊子問議事。副修撰吳泰賢。就議于領經筵處。則左議政洪樂性。以爲。宋名臣言行錄。實多可觀。講討之際。似有資益云矣。領事之意如此。何以爲之。敢啓。傳曰。知道。
정조 10년
行大司憲趙時俊啓曰。臣於年前。猥叨見職。適値事會。冒登筵席。沐浴之請。未蒙允兪。姻婭之嫌。遽爾引避。司直之論。乃發於遞職之後。遣辭嚴峻。聲罪深重。處義則謂之苟艱。勘律則至請譴削。不職之失。自顧慙悚。臣於伊時。該司佐貳。尙皆引義。臺端一步。已成鐵限。迺者除旨。忽下於三年之後。追念往事。惶愧益切。夫風憲之長。責任自別。而駁正之言。目以苟艱。則爲人之疲劣。言議之巽軟。推可知矣。雖緣飭敎旣降。納牌路阻。惟懷嚴畏。冒沒出肅。而自來情勢。不可以歲月之滋久。晏然蹲據於臺次。請命遞斥臣職。答曰。勿辭。亦勿退待。
정조 10년
行大司憲趙時俊。行大司諫尹蓍東。執義李敬一。副應敎趙弘鎭。掌令柳孟養韓晩裕。持平金啓洛。獻納趙濟魯。副校理曺允大李太亨。副修撰吳泰賢成種仁啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜主。羅州牧定配之命。仍令王府。設鞫嚴問。夬正王法。措辭竝見上答三司曰。不允。
정조 10년
行大司憲趙時俊。行大司諫尹蓍東。執義李敬一。掌令柳孟養韓晩裕。持平金啓洛。獻納趙濟魯啓曰。請養遂。獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟命王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。措辭竝見上答兩司曰。不允。
정조 10년
持平金啓洛啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請尹得孚嚴鞫得情。請金斗默抄選之望。亟施刊改之典。請亟寢煥九島配之命。卽令王府。拿來嚴鞫。夬正典刑。措辭竝見上李魯春事。處分間姑停。答府曰。不允。
정조 10년
獻納趙濟魯啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚亟令王府。嚴鞫得情。請李光殷設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。措辭竝見上李魯春事。處分間姑停。答院曰。不允。
정조 10년
丙午正月十四日辰時。上御誠正閣。晝講入侍時。特進官鄭昌聖。知事徐有隣。參贊官柳誼。侍讀宮曺允大。檢討官吳泰賢。假注書李敬五。記注官承膺祚。記事官李崑秀。宗臣鶴林君焴。武臣李潤禧。以次進伏訖。上命講中庸。允大進讀新受音。自天命之謂性。止不能期月守也。上讀新受音訖。命陳文義。允大曰。此云喜怒哀樂之未發謂之中。發而皆中節謂之和。大抵日用之間。動靜云爲。無非已發時工夫。而乃若其本。則在於未發。苟於未發之時。素無涵養之工。則及其已發之後。安得事事中節乎。是以子思。以戒愼不睹。恐懼不聞。爲未發工夫。而朱子又釋之。以心存敬畏四字。以爲養其未發之工。此蓋日用之間。雖以省察爲急。而本原之地。當以涵養爲先。伏願深留聖意焉。上曰。所陳甚好矣。泰賢曰。莫見乎隱。莫顯乎微。蓋幽隱之間。微細之事。乃他人之所不知。而已所獨知。則是皆常情之所忽。而易致於不謹者也。然而吾心之靈。旣已知之。則天下之事。無有著見明顯之過於此者矣。是以君子。不以幽闇之中。或忽戒懼之心。必使其幾微之際。無一毫人慾之萌。而純乎天理之發。則爲學之工。自無須臾之間。而方可以盡善盡美。伏願體念於此等處。必於幽獨燕閑之中。克軫愼獨之工焉。上曰。其言亦好矣。有隣曰。中庸工夫。始於謹獨。而語其功效。則推而至於天地位萬物育焉。歲首初筵。進講是書。甚盛擧也。蓋此開卷第一義。卽是性道敎三字。人之生也。莫不有是性。亦莫不由是道。而氣稟差異。有過不及。其所品節而修明之者。賴有此一敎字。而其責專在君師莅君師之尊。而加謹獨之工。發之爲禮樂刑政。導一世於中和位育之域者。特是轉移間事。伏願深留聖意焉。上曰。所奏亦好矣。昌聖誼曰。上下番及經筵官。皆已悉陳。臣等無可達之辭矣。上曰。莫顯乎隱。莫見乎微。此一節。當屬未發看乎。當屬已發看乎。允大曰。章句以爲人所不知。而已所獨知。又曰事雖未形。而幾則已動。以已所獨知。幾則已動兩句觀之。似當屬已發也。上曰。此曰喜怒哀樂之未發謂之中。發而皆中節謂之和。子思旣以未發之中。已發之和。兩下說去。而中庸一篇。都是已發時工夫。初無未發時用工者。何也。允大曰。孔子罕言性與天道。雅言孝悌忠信。此亦以難言者。性與天道。而當行者。孝悌忠信故也。聖人每欲學者。脚踏實地。不欲遽求於微妙難知之域。而且已發工夫。則是日用常行之事。未發氣像。則非言語文字。所可形容。故未免略之。而章句之心存敬畏四字及經文之戒愼恐懼數句。卽指養其未發而言也。上曰。心存敬畏四字。先儒以爲通動靜工夫。而至於戒愼恐懼數句。亦不可全屬未發看也。纔着戒愼恐懼。豈非已發乎。允大曰。朱子以爲未發之時。亦非合眼掩耳。全無知覺之謂。特喜怒未發。未有偏着也。雖在未發。心豈如枯木死灰。以朱子數句語觀之。未發時境界。亦可想得。蓋未發之時。只帶得戒愼恐懼之意。如先儒所謂常惺惺也。非有心着力於戒愼恐懼也。此四字。只可輕輕說去。恐不可太重看也。上曰。七情只擧四端者。何也。允大曰。大體言之。愛惡慾。亦入其中矣。上曰。召對冊子。問于領事。議定好矣。命書榻敎曰。同副承旨許遞。前望單子入之。待下批牌招察任。仍命退。諸臣以次退出。
정조 10년
丙午正月十四日巳時。上御重熙堂。左承旨入侍時。行左承旨朴祐源。假注書李敬五。記注官承膺祚。記事官李崑秀。以次進伏訖。上曰。臺諫牌去來催促。賤臣承命出傳。還入進伏。以明日常參經筵。取稟。命書傳敎曰。常參爲之。兼行次對。仍命退。承史以次退出。
정조 10년
丙午正月十四日午時。上御重熙堂。右副承旨入侍時。右副承旨徐龍輔。記事官金孝建金鳳顯李崑秀。以次進伏訖。上曰。同副何不仕進。龍輔曰。聞有實𧏮矣。上曰。同副承旨許遞。前望單子入之。出榻敎上曰。承旨以金翊休爲之。仍卽出牌事。分付。命退。承史以次退出。
정조 10년
丙午正月十四日申時。上御重熙堂。坐直承旨入侍時。行左承旨朴祐源。假注書李敬五。記事官金鳳顯李崑秀。以次進伏訖。上曰。政官牌去來催促。賤臣承命出傳。以政官違牌之意。還奏。上曰。見望筒後當就寢。違牌。勿爲呼望。更爲催促。望筒斯速入之。賤臣承命出傳。持望筒入。上命讀諸公事。祐源讀奏公事訖。仍命退。承史以次退出。
정조 10년
行都承旨李文源坐。行左承旨朴祐源坐。右承旨趙鼎鎭坐。左副承旨柳誼坐直。右副承旨李祖承坐直。同副承旨金翊休坐。注書金孝建仕一員未差。假注書金洛淳仕直。事變假注書李宗烈仕。
정조 10년
上在昌德宮。常參兼行次對。停經筵。
정조 10년
李祖承啓曰。明日常參經筵。取稟。傳曰。停。
정조 10년
李文源啓曰。新除授大司成李秉模。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
柳誼啓曰。禁衛營將官來言。今日本廳軍兵。日次私習云矣。敢啓。傳曰。後日次爲之。
정조 10년
柳誼啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
承旨前望單子入之。趙鼎鎭落點。
정조 10년
李祖承啓曰。假注書金洛淳。時無職名。令該曹依例付軍職。冠帶常仕。何如。傳曰。允。
정조 10년
金翊休啓曰。同義禁尹蓍東。時無職名。令該曹口傳付軍職。何如。傳曰。允。
정조 10년
兵曹口傳政事。副司直單尹蓍東。
정조 10년
以正言洪義浩牌不進罷職傳旨。傳于李文源曰。只推。更爲牌招。
정조 10년
傳于柳誼曰。童蒙敎官。率童蒙入侍。
정조 10년
有政。吏批。判書金魯鎭進。參判未差。參議金宇鎭牌不進。以李度默爲大司諫。李夔爲兵曹參議。李太亨爲中學敎授。同義禁尹蓍東。仍任事承傳。
정조 10년
以平安監司啓本。決遣度數開坐事。傳于柳誼曰。此狀本。卽他道所無之例。令刑曹相考。使之草記。
정조 10년
朴祐源。以待敎李崑秀意啓曰。臣等進詣奎章閣。御眞展奉。奉審無頉。而奉謨堂及閣內諸處奉審。亦爲無頉之意。敢啓。傳曰。知道。
정조 10년
李祖承。以弘文館言啓曰。本館下番闕直。事甚未安。副校理李太亨。與新除授校理成德雨。竝卽牌招。以爲推移姑降入直之地。何如。傳曰。允。
정조 10년
李祖承。以弘文館言啓曰。因大臣問議。召對冊子。以宋名臣言行錄爲之事。草記允下矣。本館所在宋名臣言行錄。只是一件。而此亦有落卷。不得備秩矣。在前如此之時。有令藝館。印出擧行之例。而本館不敢擅便。何以爲之。敢稟。傳曰。進講件及諸臣件。當爲八件。不必準此數。以進講一件。參贊官閣臣玉堂上下番翰林各一件。無論鄕本唐本。合六件。令度支依例購貿。可也。
정조 10년
柳誼。以御營廳言啓曰。本廳哨官徐奎祥。身病甚重。勢難察任。改差。何如。傳曰。允。
정조 10년
柳誼。以義禁府言啓曰。保放罪人朴廣源金浩成李商五趙翼鉉李得泌徐有年具綜李光益。時囚罪人韓翼商金思羲金履鎬金啓淳李熻李象鼎李衡弼朴吉源柳煥輔趙拓壤柳得恭趙弘鎭曺允大吳泰賢成種仁。竝分揀放送。保放罪人崔在修。附過放送事。承傳啓下矣。朴廣源金浩成李商五趙翼鉉李得泌徐有年具綜李光益韓翼商金思羲金履鎬金啓淳李熻李象鼎李衡弼朴吉源柳煥輔趙拓壤柳得恭趙弘鎭曺允大吳泰賢成鍾仁等。分揀放送。崔在修附過放送之意。敢啓。傳曰。知道。
정조 10년
柳誼。以刑曹言啓曰。因煙草廛亂賣人査治草記過五日後。論理草記事。命下矣。李德信。以門外旅客主人。素有都庫之名。廛人輩。屢呈法司。而尙未得照法嚴繩。故廛人之必欲痛禁者。專在此漢。一隻私賣。二隻見捉之狀。又已遲晩。則都賣專利之罪。渠焉得逭。依律刑配。斷不可已。金處達駄來西草。旣有見贓。欲作糧資。渠亦納供。而不給本廛。圖囑推來。潛售之計。有不可掩。亂賣者杖八十之律。在所難免。李熙穆縱奴推還者熙穆也。輸入其家者熙穆也。身爲士子。受囑擔當。藉勢奪給。畢竟被告廛人。論其所爲。節節可駭。而西草旣是處達之物。廛人未捉買賣之跡。則比諸亂賣之律。似不無差等。以不應爲律照勘。而祗緣臣見識昏謬。處事顚錯。推捉之初。未卽囚禁。議讞之際。又欠別白。致勤論理草記之命。一則臣罪。二則臣罪。惶恐敢啓。傳曰。知道。卿則不過一時做錯。當初下敎。亦出責備。豈必別有深意也。
정조 10년
柳誼。以刑曹言啓曰。因本曹免賤啓目。渠以掖屬隨行之人。伊後有罪除汰。則焉敢以此等事煩聞。厥漢所當嚴治。特以時本役之異於他役。十分參酌。此啓目勿施似無妨。近來視特敎。無異弄談。尋常回啓之事。猶且必欲較挈。況此等拘於顔私之事乎。從違間。從便處之亦好。此意判堂知之。判堂體重。豈可以似此微事論罪。而十年前事。今日請令頉案。莫非曹吏符同作俑之致。該掌吏不可不嚴治。侍明朝擧行後。草記事。命下矣。鄭光夏旣是掖屬罪汰之人。則掖屬隨行時。所被恩典。今於十年之後。敢爲干請者。事極無嚴。旣有參酌之命。雖不敢請勘。而原啓目勿施。該掌吏尹學洙。光夏來歷。決無不知之理。而互相符同。至有此循例入啓之擧。論厥罪狀。亦涉痛駭。依大明律對制上書詐不以實之文。尹學洙決杖一百後。忠淸道報恩縣徒三年。定配所卽爲押送。而此莫非臣觸事昏憒。曚未照管之致。惶恐待罪之意。敢啓。傳曰。該吏所爲。雖極痛駭。因此發配。無異替治。殊欠禮使之意。此草記今番分揀。待罪一款。朝已下敎矣。
정조 10년
柳誼。以刑曹言啓曰。尹學洙分揀。黃景文李東培等放送事。命下矣。依傳敎。本曹書吏尹學洙。兩司書吏黃景文李東培等。竝卽放送之意。敢啓。傳曰。知道。
정조 10년
傳于柳誼曰。侍衛軍兵毛具。
정조 10년
丙午正月十五日巳時。上御重熙堂。左承旨入侍時。行左承旨朴祐源。假注書金洛淳。記事官李崑秀尹行任。檢校直提學徐有防。檢校直閣徐鼎修徐龍輔鄭東浚。以次進伏訖。上曰。右副承旨入侍。出榻敎李祖承承命進伏。上曰。童蒙敎官。率訓下童蒙入侍。賤臣承命出。與敎官金正淳成鼎柱李東野趙鎭坤等。率諸童蒙共七十餘人進伏。上命閣臣家童蒙中數人。爲考官呼名擧栍。命諸童。以所受業進前讀。或數行或一半行。又命於紙上。列書姓名。懸栍於下。以次施賞典。命於政院受去。上曰。都承旨及提調。持湯劑入侍。出榻敎行都承旨李文源。內局提調徐有隣。持湯劑偕入進伏。上曰。敎官先退。正淳等退出。上命賜饌於諸童。又命賜紙。令裹其餘。袖而歸家。群童互相攫取。需雲藉地矣。諸童退訖。御湯劑。命退。諸臣以次退出。
정조 10년
丙午正月十五日午時。上御重熙堂。右副承旨入侍時。右副承旨李祖承。假注書金洛淳。記事官李崑秀尹行任。稟事閣臣徐有防徐鼎修鄭東俊徐龍輔。以次進伏訖。上曰。左承旨與兵曹判書入侍。賤臣承命出。與徐有隣朴祐源。偕入進伏。命書傳敎曰。適値元宵。禁府輕囚保放中。朴廣源金浩成李商五趙翼鉉李得泌徐有年具綜李光益。時囚中韓翼商金思羲金履鎬金啓淳李熻李象鼎李衡弼朴吉源柳煥輔趙拓壤柳得恭趙弘鎭曺允大吳泰賢成種仁。竝分揀放送。保放中崔在修査事雖未了。曠官可悶。付過放送。刑曹時囚中黃景文李東培竝放。各司各營門拘留人。竝放送事。分付。命書傳敎曰。除拜之後。諉以本職之未及出肅。奉審不爲參班。常參亦不陞殿。揆以事體。已極未安。次對座目。又復懸頉。以至過三日出牌。無端違傲。分義所在。萬萬寒心。行大司成李秉模。從重推考。更卽牌招。違牌勿爲呼望。辭疏亦勿捧入。仍命退。諸臣以次退出。
정조 10년
行都承旨沈豐之坐。行左承旨朴祐源坐。右承旨趙鼎鎭坐直。左副承旨柳誼坐。右副承旨徐龍輔坐。同副承旨金翊休坐直。注書金孝建仕一員未差。假注書金洛淳仕直。事變假注書未差。
정조 10년
沈豐之啓曰。新除授禮曹參判李亨逵。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
沈豐之啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 10년
柳誼啓曰。臣依定式。進詣仁政殿月臺。入直禁軍戎器服色點考則無頉。仍以傳敎內辭意勞問。則皆好在云矣。敢啓。傳曰。知道。
정조 10년
承旨前望單子入之。徐龍輔落點。
정조 10년
傳于沈豐之曰。右副承旨入侍。
정조 10년
金翊休啓曰。奉朝賀金致仁。綾恩君具允明。依下敎來待矣。傳曰。入侍。
정조 10년
傳于沈豐之曰。吏曹參議前望單子入之。
정조 10년
吏曹參議前望單子入之。鄭東浚落點。
정조 10년
傳于趙鼎鎭曰。政官牌招開政。
정조 10년
趙鼎鎭啓曰。吏曹判書金魯鎭牌不進推考傳旨。今方捧入。而開政命下之後。如是違牌。事甚未安。更卽牌招。何如。傳曰。允。
정조 10년
以吏曹參議鄭東浚牌不進罷職傳旨。傳于趙鼎鎭曰。只推。更爲牌招。
정조 10년
趙鼎鎭啓曰。吏曹判書金魯鎭。參議鄭東浚再牌不進。推考傳旨及罷職傳旨。今方捧入。而開政命下之後。如是違牌。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
以吏曹參議鄭東浚再牌不進罷職傳旨。傳于趙鼎鎭曰。無義必遞。坐違再召。揆以道理。萬萬未安。爲先從重推考。此傳旨勿施。更爲牌招。申飭出肅。
정조 10년
有政。吏批。判書金魯鎭進。參判未差。參議鄭東浚牌不進。右承旨趙鼎鎭進。以韓商新爲正言。尹㬦姜彝正爲修撰。洪仁浩爲兵曹參知。故郡守朴鍵贈兵參例兼。同知朴載洙考。故府使具億贈兵參例兼。兵使具世勣考。
정조 10년
兵批。判書徐有隣陳疏入啓。參判李聖圭入直進。參議李夔。參知洪仁浩病。左副承旨柳誼進。副護軍單趙衍德。副司正單金洛淳。廣州中軍單具峽。
정조 10년
以執義李敬一。掌令柳孟養。持平金啓洛。獻納趙濟魯牌不進罷職傳旨。傳于趙鼎鎭曰。只推。
정조 10년
以兩司諸臺牌不進罷職傳旨。傳于趙鼎鎭曰。以求助之意。際歲初之時。許多臺臣之無端違牌。果何道理。年少新進之怠忽。固甚可駭。至於長官之如是效顰。尤豈不寒心。有情勢外。今日無端違牌臺諫。一竝爲先從重推考。
정조 10년
李宗烈奉命在外。代以權爲事變假注書。
정조 10년
傳于趙鼎鎭曰。在外承旨許遞。前望單子入之。
정조 10년
承旨前望單子入之。沈豐之曺遠振落點。
정조 10년
傳于趙鼎鎭曰。新除授承旨牌招察任。
정조 10년
權在外。代以朴孝成爲事變假注書。
정조 10년
傳于趙鼎鎭曰。右副承旨入侍。
정조 10년
柳誼。以備邊司言啓曰。廣州府尹李義寬。在任身死。依法典。返柩時擔軍。題給之意。分付。何如。傳曰。允。
정조 10년
柳誼。以兵曹言啓曰。同知中樞府事鄭建寅。老病在鄕。末由上來。不可一向虛帶。原春監營中軍洪雨輔。身病猝重。時月之內。實無赴任之望。呈狀乞遞。竝改差。何如。傳曰。允。
정조 10년
掌令韓晩裕啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請尹得孚。嚴鞫得情。請金斗默。抄選之望。亟施刊改之典。請亟寢煥九島配之命。卽令王府。拿來嚴鞫。夬正典刑。新除授司諫院司諫李思祚。時在京畿廣州地。請斯速乘馹上來事。下諭。答府曰。不允。下兪事。依啓。
정조 10년
兵曹判書徐有隣疏曰。伏以。臣於見職。實不近似。而力辭恐歸飾讓。屢叨輒致冒膺。惟是殫竭二字。庶幾酬報一分。而以軍務則瘡疣莫掩。以政注則醜拙畢露。董飭旣欠於巡綽。事實或舛於殿最。隨處不職。無往非罪。而特荷上天之庇覆。獲免重戾。每當中夜之循省。如負大何。可遞之端。難一二數。又況銓部都政。便是苽熟。因仍蹲據。有乖廉防。而辭單未及於三度。天牌遽至於再降。適値齋宿動駕。未免顚倒膺命。一日二日。尙此盤礡。自顧慙恧。人謂斯何。雖以昨日事言之。常參朝會。自有儀節。而繖扇侍衛。不卽退出。致使莫重典禮。未能一遵常規。平日不飭。罪在長官。而入直僚堂。替被譴罷。監煎後進參。雖勤諒恕之敎。長亞堂罪罰。宜軫輕重之別。臣何敢以問備薄勘。安於倖逭。不思所以自引之道乎。玆以冒入文字。仰瀆崇嚴。伏乞聖慈。亟削臣所帶之職。以昭法紀。以安微分。千萬幸甚。答曰。省疏具悉。卿其勿辭行公。
정조 10년
吏曹參議鄭東浚疏曰。伏以。臣庸愚譾劣。百無肖似。才猷蔑稱。文質無當。而早竊倖第。驟蒙誤恩。授以簪筆之任。置之視草之列。十年之間。歷揚殆遍。居然躋下大夫之班。榮耀極矣。涯分溢矣。臣於是乎仰慙殊私。俯激微悃。夙夜憂懼。如集于木。過福招災。常理則然。知足不殆。古人攸云。臣若一向兜攬。不思斂避。早晩顚沛。自速罪戾。則上而孤拂拭之恩。下而墜謹拙之規。臣身狼狽。雖不足恤。其於辱朝廷而羞當世。何哉。此臣所以年前自劃於銓郞。不敢爲冒據之計。斷斷血忱。不獨臣心之已自矢。抑亦聖明之所俯燭。樗散之材。自量已熟。區區志望。惟在於入處閒秩。出守僻邑。隨事殫竭。少圖塵刹而已。上天至仁。無顧不遂。獲守微分。庶免大何。不意玆者。天官除命。踵下於旬月之內。臣誠驚惶震懍。莫省措躬之所。噫。臣之踐履。孰非踰濫。而至若見叨之任。卽古所謂三品淸要之職也。主通塞而任激揚之責。替長亞而行副急之政。循其名則雖似差輕。覈其實則反爲較重。揣量人器。顧何嘗毫分髣髴而稱停也哉。從容辭巽。猶近飾讓。鐵限在前。株守難變。誠以郞官之權。匪重於參佐。而曩旣力辭。今反冒出。則從前苦忱。便屬虛套。而將不免爲辭小受大。前後兩截之歸。臣雖無狀。豈忍爲此哉。向來違傲。雖緣事故之適會。而若其必辭之義。初無前後之異。則殿下於此。必有以處臣。而不待其辭之畢矣。庚牌屢臨。承膺無路。情迫勢蹙。言不知裁。冞增死罪。伏乞聖慈。察臣辭之亶出血懇。亟許遞改。仍令攸司。勿復檢擬於銓望。以卒終始曲保之恩。不勝大願。省疏具悉。爾其勿辭察職。
정조 10년
丙午正月十六日辰時。上御重熙堂。右副承旨入侍時。右副承旨李祖承。記事官金孝建李崑秀尹行任。以次進伏訖。上曰。兼春秋及假注書入侍。賤臣承命出。與金健修金洛淳偕入進伏。命書榻敎曰。都承旨右副承旨許遞。前望單子入之。待下批牌招察任。仍命退。承史以次退出。
정조 10년
丙午正月十六日申時。上御誠正閣。奉朝賀綾恩君入侍時。奉朝賀金致仁。綾恩君具允明。同副承旨金翊休。假注書金洛淳。記注官金健修承膺祚。以次進伏訖。致仁曰。日氣極爲不調。聖體。若何。上曰。一樣矣。上曰。卿則絶跡朝端。非如此等時。無由得見。今見卿容貌。不加衰敗。不勝喜幸。致仁曰。臣近以賤疾呻痛。召命儼臨。不敢偃處。强扶入來矣。上曰。所愼何祟。致仁曰。卽近來輪症矣。上曰。一時之疾。何至大段耶。上曰。冊子今至何境。允明曰。幾盡收殺矣。上曰。然則可始印役。而以鑄字印出。則當爲幾板乎。允明曰。的未知當爲幾板。而第刑典甚多。又有若干條件之刪改處。而不敢擅便。故欲待御覽後。稟改印出矣。上曰。好矣。允明曰。部將品數。大典只有參上從六品。續典有參下。而不言品數。只云受八品祿。尙無定制。四山參軍。大典通編。亦無品數。漢城參軍品數。臣未能詳記。退出考見。漢城參軍。若果七品。則四山參軍品數。亦以七品懸錄乎。上曰。以九品施行。可也。出擧條允明曰。大典通編限品敍用條。陵殿廟社宗簿。五上司郞官監察禁府都事外。文臣之戶刑工三曹。蔭武之該司判官以下無礙事。新有定式。則京司詞訟之職。自有無礙之窠。旣許京司詞訟。則不必經察訪監牧官。然後始擬守令。而通編增條。中庶經察訪監牧官。始擬守令云者。未免逕庭。旣乖於經詞訟擬守令之法。又違於新節目限品敍之意。臣見則中人固當言始擬。而庶則經京詞訟。可擬守令。經外詞訟。亦可擬守令。始擬守令之始字。改以亦字。似無弊。故敢達。上曰。依爲之。出擧條上曰。日氣如此。秋牟不無凍傷之慮。今年年事。尤切憧憧。致仁曰。日雖猝寒。秋牟着根旣固。聞無凍傷之患。而今年年事。亦當豐登云矣。上曰。何以知之。致仁曰。農人例於上元看月。以占年事。故今番亦多好徵云矣。上曰。其徵維何。致仁曰。初出時。魄完而色黃。早升而近南者。是謂年豐之徵云矣。上曰。元朝日食。大係變怪。而又丁三午。尤予所警惕者也。致仁曰。午時則乃復圓。元朝則在古亦多有。正月朔日有食之之文。載於史冊者矣。上曰。此皆慰之者之說。且考諸史冊。亦不過五十餘次。此誠希古之大災也。食深八分。亦是罕有。豈非大可畏懼哉。致仁曰。恐懼修省之道。不在災之大小。食之深淺。第在行之之如何。聖念如是警切。臣不勝欽仰之至矣。上敎允明曰。觀卿筋力精神。足可供職也。允明曰。臣神氣日耗。疾病侵尋。豈可供職耶。仍命退。諸臣以次退出。
정조 10년
丙午正月十六日酉時。上御重熙堂。右副承旨入侍時。右副承旨徐龍輔。假注書金洛淳。記注官金健修。記事官尹行任。以次進伏訖。上命書傳敎曰。辭疏旣承批矣。且無情勢之可言。前此再違召命。揆以分義道理。固甚未安。焉敢更事違傲乎。近來叨是職者。以苟免視作能事。無於例之處義。不當援之嫌避。牽挪捏引。仍成一副當習俗。寧有如許事理。見任雖云淸要。早未圖免於通擬之時。則旣拜之後。徒然固辭曰。以人不稱才不堪。銓地一步。認爲鐵限。苟如是也。外此行公之人。豈皆人稱才堪而然。誠以怵迫於分義道理。未敢終辭而力避故耳。此銓堂惟事占便。一不承膺。自銓郞已然。以至今日辭疏。反以辭小受大。曲爲之說。此無他。避睢盱也。避燥濕也。豈可一任其逡巡。吏曹參議鄭東浚從重推考。待明朝更爲牌招。嚴飭行公。仍命退。承史以次退出。
정조 10년
行都承旨沈豐之坐。行左承旨朴祐源坐。右承旨未差。左副承旨徐龍輔坐。右副承旨洪明浩坐直。同副承旨李泰永坐直。注書金孝建仕一員未差。假注書金洛淳仕直。事變假注書未差。
정조 10년
沈豐之啓曰。卽者應敎鄭萬始。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。與在外及未肅拜人許遞。今日政。以在京無故人差出。
정조 10년
沈豐之啓曰。左副承旨柳誼。今日不爲仕進。卽爲牌招。何如。傳曰。許遞。前望單子入之。
정조 10년
李泰永啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。昨下傳敎。不啻諄複。且有爲先重推之命。揆以臺體。宜卽來避。而經宵無一言。今日反請牌招。寧有如許事體。兩司諸臺。有情勢外。倂從重推考。此啓辭勿施。只以推考外。諸臺出牌。可也。
정조 10년
承旨前望單子入之。李邦榮落點。
정조 10년
沈豐之啓曰。新除授右承旨李邦榮。卽爲牌招察任。何如。傳曰。允。
정조 10년
傳于李邦榮曰。下直守令留待。
정조 10년
傳于沈豐之曰。右承旨與下直守令入侍。
정조 10년
備忘記。廣州府尹柳焵。東萊府使洪文泳。水原府使鄭東浚下直。各長弓一張。長箭一部。片箭一部。筒兒一箇。賜給。
정조 10년
吏曹參議前望單子入之。趙鼎鎭落點。
정조 10년
沈豐之啓曰。應敎鄭萬始陳疏徑出。校理李鼎運。修撰尹㬦姜彝正俱在外。校理成德雨。副校理李太亨傳旨未下。玉堂上下番俱空。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。允。不過一時申飭。排望苟簡。常參日譴罷玉堂。竝敍用。俄於兩司請牌啓辭。又有飭敎。則兩司無一人來避。亦無一人傳啓。近來政院事皆如此。傳敎之不卽頒布。極爲駭然。該房承旨遞差。以此以彼。兩司諸臺。勢難蹲仍。時今問備諸臺。竝遞差。其中有情勢人許遞。朝參在近。今日政。以在京無故人中。有風裁敢言事之人。各別擇擬。如是下敎。而苟然充擬。政官難免其責。以此申飭。可也。
정조 10년
沈豐之啓曰。玉堂上下番俱空。事甚未安。今日政。新除授玉堂。竝待下批牌招。以爲推移入直之地。何如。傳曰。允。
정조 10년
有政。吏批。判書金魯鎭進。參判未差。參議趙鼎鎭進。行都承旨沈豐之進。以李復永爲承旨。李在簡爲大司憲。洪秉纘爲大司諫。姜彝正爲執義。趙衍德爲司諫。姜世倫爲掌令。閔彝顯爲持平。許晊爲獻納。安策爲正言。金啓洛爲校理。尹㬦爲副應敎。李延伋吳泰賢爲副校理。孟至大爲副修撰。李祖承爲禮曹參議。朴祐源爲氷庫提調。李普瞻爲麻田郡守。崔弘毅爲靑陽縣監。
정조 10년
兵批。判書徐有隣藥院進。參判李聖圭入直進。參議李夔病。參知洪仁浩未肅拜。同副承旨李泰永進。副護軍單成道鍾。副司直單李文源李祖承曺遠振。副司果單尹羽烈。
정조 10년
以典獄主簿參奉望筒。傳于沈豐之曰。聞其事實。該曹不爲分付而然。則非渠輩之罪。汰去分揀。此望筒勿施。
정조 10년
沈豐之啓曰。新除授同副承旨李復永。時在京畿水原府任所。斯速乘馹上來事。下諭。何如。傳曰。允。
정조 10년
傳于沈豐之曰。在外承旨許遞。前望單子入之。
정조 10년
以右副承旨權牌不進罷職傳旨。傳于朴祐源曰。許遞。
정조 10년
傳于朴祐源曰。承旨前望單子入之。待下批牌招察任。
정조 10년
承旨前望單子入之。李集斗落點。
정조 10년
傳于徐龍輔曰。新除授承旨。待下批牌招察任。其中罷散人。敍用。
정조 10년
傳于沈豐之曰。左承旨入侍。
정조 10년
沈豐之啓曰。臣吏兵批兼進之意。敢啓。傳曰。此等啓辭。前所未見。當該承旨遞差。院吏令攸司科治。
정조 10년
再政。吏批。判書金魯鎭。參判未差。參議趙鼎鎭進。行左承旨朴祐源進。以朴天衡爲大司諫。李敬一爲執義。李殷模金熙朝爲掌令。洪周萬爲司諫。趙濟魯爲獻納。李羽晉爲正言。徐美修爲副校理。吳泰賢爲副修撰。柳烶爲西部都事。
정조 10년
兵批。判書徐有隣藥院進。參判李聖圭入直進。參議李夔未肅拜。參知洪仁浩病。右副承旨洪明浩進。副護軍鄭萬始趙弘鎭尹㬦趙衍德李思祚李敬一柳孟養姜世綸姜彝正。副司直趙時俊李度默金宇鎭洪秉纘李鼎運曺允大李延伋趙濟魯許晊。副司果成種仁孟至大安策竝單付。
정조 10년
承旨前望單子入之。洪明浩李泰永落點。
정조 10년
刑曹判書前望單子入之。金履素落點。
정조 10년
禮曹判書前望單子入之。具允明落點。
정조 10년
以弘文館校理金啓洛。副校理吳泰賢牌不進罷職傳旨。傳于朴祐源曰。許遞。
정조 10년
兵曹口傳政事。副司果單金啓洛。
정조 10년
李泰永。以兵曹言啓曰。內禁衛將吳載重。身病猝重。無望供職。呈狀乞遞。宿衛輪番之任。不可久曠。改差。何如。傳曰。允。
정조 10년
應敎鄭萬始疏曰。伏以。臣於直中。得接家信。臣母素患貞疾。重添寒感。氣綴食廢。證情轉劇。扶將無人。促臣來省。臣聞此報。方寸煎灼。按住不得。玆敢忙陳短章。徑出禁扃。伏乞聖慈。亟鐫臣所帶之職。以便救護。仍治臣擅離之罪。以肅朝綱焉。省疏具悉。爾其勿辭。救護母病。
정조 10년
丙午正月十七日辰時。上御重熙堂。右副承旨入侍時。右副承旨徐龍輔。假注書金洛淳。記事官金鳳顯尹行任。以次進伏訖。上命書傳敎曰。昨日飭敎。果如何。而又復違召。見職之如是自劃。有甚所據。更令牌招。徒損國體。吏曹參議鄭東浚。水原府使除授。使之當日辭朝。時任府使。遞付京職。承旨適有闕。今日政擬入。命書榻敎曰。吏曹參議前望單子入之。前望中違牌坐罷人。竝敍用。命書榻敎曰。下直守令入侍。水原府使鄭東浚追入進伏。上曰。今日當到任乎。東浚曰。今日則日勢已晩。明日似當早入本府矣。仍命退。諸臣以次退出。
정조 10년
丙午正月十七日午時。上御重熙堂。左承旨入侍時。行左承旨朴祐源。假注書金洛淳。記事官李崑秀尹行任。以次進伏訖。上命書榻敎曰。承旨前望單子入之。待下批牌招察任。上曰。三司山林外。在外及有情勢實故。時帶校正郞廳人竝許遞。政官牌招開政。出榻敎命書榻敎曰。參政銓官從重推考。上曰。新除授臺諫。待下批待開門牌招。出榻敎命書傳敎曰。大司憲李在簡。以其實故。不得出牌云。許遞。政官待明朝牌招開政。仍命退。諸臣以次退出。
정조 10년
丙午正月十七日未時。上御誠正閣。右承旨與下直守令入侍時。右承旨趙鼎鎭。假注書金洛淳。記注官承膺祚。記事官金鳳顯。廣州府尹柳焵。東萊府使洪文泳。以次進伏訖。上敎柳焵曰。奏職姓名。可也。焵曰。廣州府尹臣柳焵也。上曰。保障重地。非比尋常郡邑。爾須加意爲之。焵曰。弊局重地。如臣無似。恐負聖明委寄之意也。上曰。舊尹之喪。出於行宮云乎。焵曰。出於避寓之所云矣。上曰。還上盡捧納云耶。焵曰。新還則盡捧納云。而舊還之捧未捧。臣未能詳知矣。上曰。廣尹出宰。今爲幾處乎。焵曰。洪州定州鍾城三處。而合今廣州。爲四次矣。上命承旨宣諭。鼎鎭讀訖。上敎文泳曰。以出入近密之餘。有此委寄。果知予此意乎。近日我國之人。見輕於島夷亦甚多。若非別樣鎭服。恐復見輕也。深諒此弊。須善爲之也。前尹聞亦善莅。其思所以繼治也。文泳曰。臣雖無肖。敢不殫竭誠力以盡萬一耶。上曰。今番火災事。聞之否。文泳曰。臣聞之矣。上命宣諭。承旨讀訖。命退。諸臣以次退出。
정조 10년
丙午正月十七日酉時。上御重熙堂。承旨入侍時。行左承旨朴祐源。假注書金洛淳。記事官李崑秀尹行任。以次進伏訖。上命書榻敎曰。承旨前望單子入之。待下批牌招入直。上曰。刑曹判書前望單子入之。出榻敎仍命退。承史以次退出。
정조 10년
朴祐源啓曰。明日常參經筵。取稟。傳曰。只晝講。
정조 10년
徐龍輔啓曰。禁衛營將官來定。今日本營軍兵。日次私習云意。敢啓。傳曰。知道。
정조 10년
徐龍輔啓曰。御營廳將官來言。今日本廳軍兵。日次私習云意。敢啓。傳曰。知道。
정조 10년
有政。吏批。判書金魯鎭進。參判未差。參議趙鼎鎭進。行都承旨沈豐之進。以嚴璹爲大司憲。趙弘鎭爲副校理。成種仁爲修撰。沈晉賢爲司書。曺允大爲弼善。